Ο **Λάντον Τίμοθι Ντόνοβαν** (*Landon Timothy Donovan*, γεννήθηκε 4 Μαρτίου 1982) είναι Αμερικανός πρώην διεθνής ποδοσφαιριστής και νυν προπονητής. Αγωνίστηκε κυρίως στην πατρίδα του και σποραδικά σε ευρωπαϊκές ομάδες και θεωρείται ως ο κορυφαίος του αθλήματος στην ιστορία των Ηνωμένων Πολιτειών. Είναι κάτοχος του ρεκόρ διεθνών τερμάτων της Εθνικής των Ηνωμένων Πολιτειών.

Βιογραφία
---------

### Καριέρα σε συλλόγους

Ο Ντόνοβαν προέρχεται από οικογένεια της Καλιφόρνια με χαμηλά εισοδήματα. Γνώρισε τον κόσμο του ποδοσφαίρου και προσελκύθηκε σε αυτόν την εποχή που γίνονταν μεγάλη προσπάθεια για νέα αρχή του αθλήματος στη χώρα. Η γερμανική Μπάγερ Λεβερκούζεν ενδιαφέρθηκε βλέποντάς τον στο Παγκόσμιο Κύπελλο κάτω των 17 ετών και υπέγραψε το πρώτο του επαγγελματικό συμβόλαιο. Μένοντας στον πάγκο της Μπάγερ στην πρώτη του σεζόν στη Μπουντεσλίγκα, ο Ντόνοβαν δόθηκε δανεικός στους Σαν Χοσέ Έρθκουεϊκς στις αρχές του 2001.

Μετά το ατομικά επιτυχημένο Παγκόσμιο Κύπελλο του 2002, η Μπάγερ Λεβερκούζεν θέλει να τον εντάξει και πάλι στην ομάδα αλλά αυτός προτιμά να υπογράψει με τους Λος Άντζελες Γκάλαξι στις 31 Μαρτίου 2005 και το ντεμπούτο του στις 10 Απριλίου. Η άφιξή του στη Μέιτζορ Λιγκ Σόκερ (MLS) έγινε αντιληπτή, καθώς ο Ντόνοβαν οδήγησε το Σαν Χοσέ σε δύο πρωταθλήματα MLS και ανακηρύχθηκε ο καλύτερος Αμερικανός παίκτης για το 2003. 
Στην πρώτη του σεζόν οδηγεί τους Γκάλαξι στην κατάκτηση του πρωταθλήματος, πετυχαίνοντας 16 τέρματα και δίνοντας 11 ασίστ, και συμπεριλαμβάνεται στην καλύτερη ενδεκάδα του πρωταθλήματος. 
Με την ομάδα του Λος Άντζελες γνώρισε στη συνέχεια μεγάλες εγχώριες επιτυχίες σε περίοδο που η ομάδα είχε επιτυχημένη πορεία στη χώρα. Κέρδισε τέσσερις τίτλους πρωταθλήματος και μαζί με τους δύο που είχε κερδίσει με τον Σαν Χοσέ έφτασε τους έξι, επίδοση που είναι ακατάρριπτο ρεκόρ. Ήταν τέσσερις συνεχόμενες φορές καλύτερος παίκτης του πρωταθλήματος. Στο βραβείο του MVP του MLS δόθηκε προς τιμή του το όνομά του.

Ο Ντόνοβαν δόθηκε δανεικός στη Μπάγερν Μονάχου το 2008 αλλά γρήγορα έφυγε λόγω των κακών αποτελεσμάτων. Τον Δεκέμβριο του 2009, δόθηκε ξανά δανεικός σε ευρωπαϊκό σύλλογο, αυτή τη φορά στην Αγγλία και την Έβερτον, επιτρέποντάς του να δοκιμάσει ξανά την τύχη του σε ένα μεγάλο πρωτάθλημα. Αυτή τη φορά, η πορεία του είναι καλή (13 παιχνίδια, δύο γκολ) και Έβερτον και παίκτης είναι ικανοποιημένοι, αλλά η αγγλική ομάδα δεν μπόρεσε να τον κρατήσει και επέστρεψε στο Λος Άντζελες.

Στις 21 Νοεμβρίου 2011 κατά τη διάρκεια του τελικού του αμερικάνικου πρωταθλήματος με αντίπαλο τη Χιούστον Ντάιναμο, ο Ντόνοβαν πέτυχε το μοναδικό γκολ του παιχνιδιού και πρόσφερε τη νίκη στους Καλιφορνέζους.
Στις 16 Δεκεμβρίου 2011, ο σύλλογος του Λος Άντζελες και η Έβερτον συμφωνήσουν σε νέο δανεισμό κατά τη διάρκεια της χειμερινής διακοπής του πρωταθλήματος της Βόρειας Αμερικής. Στις 25 Μαΐου 2014, σκόραρε δύο φορές με αντίπαλο τη Φιλαδέλφεια και έγινε ο πρώτος σκόρερ στην ιστορία του MLS με 136 τέρματα.

Στις 7 Δεκεμβρίου 2014, κατέκτησε τον έκτο και τελευταίο τίτλο με τους Γκάλαξι, κερδίζοντας το Κύπελλο MLS με δύο γκολ στην παράταση. Ενώ έχει αποχωρήσει από την ενεργό δράση με το τέλος του 2014 επικαλούμενος προβλήματα τραυματισμών, στις 8 Σεπτεμβρίου 2016 επέστρεψε στους Γκάλαξι αγωνιζόμενος ελάχιστα χωρίς να κατακτήσει κάποιο τίτλο. Στο τέλος αυτής της σεζόν, σταμάτησε για άλλη μία φορά την αθλητική του καριέρα. Το 2018 επανήλθε για έξι αγώνες με την μεξικανική Κλουμπ Λεόν. Είναι πρώτος σε ασίστ στην ιστορία του MLS με 136.

### Διεθνής καριέρα

Η πρώτη του σημαντική παρουσία ήταν στο Παγκόσμιο Κύπελλο κάτω των 17 ετών, που διεξήχθη στη Νέα Ζηλανδία το 1999, όπου οι ΗΠΑ τερμάτισαν στην τέταρτη θέση και ο ίδιος αναδείχθηκε καλύτερος παίκτης της διοργάνωσης σημειώνοντας τρία γκολ. Με την εθνική κάτω των 17 έχει τα ρεκόρ τερμάτων και συμμετοχών με 35 γκολ σε 42 εμφανίσεις.
Γρήγορα προωθήθηκε στις εθνικές ομάδες και ήδη στα 18 του κάνει ντεμπούτο με την ανδρική ομάδα. Στην πρώτη του διεθνή εμφάνιση με αντίπαλο το Μεξικό το 2000, πέτυχε το πρώτο του διεθνές γκολ.

Συνέβαλε σε μεγάλο βαθμό στην πρόκριση των Αμερικανών για το Παγκόσμιο Κύπελλο του 2002 σημειώνοντας συγκεκριμένα το γκολ της πρόκρισης απέναντι στην Τζαμάικα. Στη Νότια Κορέα και την Ιαπωνία, επιβεβαίωσε τις ικανότητές του πετυχαίνοντας δύο γκολ, ενώ οι Ηνωμένες Πολιτείες έφτασαν μέχρι τους προημιτελικούς, όπου έχασαν από τη Γερμανία με 0–1. Ψηφίστηκε καλύτερος νέος παίκτης της διοργάνωσης. Την ίδια χρονιά κέρδισε με την εθνική για πρώτη φορά το ΚΟΝΚΑΚΑΦ Γκολντ Καπ, κάτι που θα επαναληφθεί τρεις ακόμα φορές στο μέλλον (2005, 2007, 2013). Παραμένει ο παίκτης με τους περισσότερους τίτλους (4), συμμετοχές (34) και τέρματα (18) στο ΚΟΝΚΑΚΑΦ Γκολντ Καπ. Ο Ντόνοβαν έγινε πρώτος σκόρερ της εθνικής των ΗΠΑ στις 19 Ιανουαρίου 2008 σημειώνοντας γκολ με πέναλτι με αντίπαλο τη Σουηδία. Στις 8 Ιουνίου 2008 αγωνίστηκε για 100ή φορά σε ηλικία μόλις 26 ετών και 96 ημερών, ο τέταρτος νεότερος στην ποδοσφαιρική ιστορία. Ήταν τότε ο ηγέτης μιας ανερχόμενης γενιάς νέων Αμερικανών παικτών.

Εξαιρετική ήταν η παρουσία του στο Παγκοσμίο Κυπέλλο του 2010 στη Νότια Αφρική με τρία γκολ στο ενεργητικό του. Στην καλύτερη στιγμή της ιστορίας της εθνικής των Ηνωμένων Πολιτειών έστειλε την ομάδα στη φάση των νοκ άουτ με ένα γκολ στις καθυστερήσεις εναντίον της Αλγερίας και επιβεβαίωσε την ιδιότητά του ως του πιο προικισμένου Αμερικανού παίκτη στην ιστορία του ποδοσφαίρου.

Παρά τις καλές εμφανίσεις του, ο 32χρονος Ντόνοβαν αποκλείστηκε από την ομάδα των ΗΠΑ για το Παγκόσμιο Κύπελλο του 2014 και εκεί ολοκλήρωσε τη διεθνή του σταδιοδρομία. Για την Εθνική των ΗΠΑ αγωνίστηκε συνολικά 157 φορές και σημείωσε 57 τέρματα, κορυφαίος σκόρερ μαζί με τον Κλιντ Ντέμπσι. Είναι δεύτερος σε συμμετοχές μετά το Κόμπι Τζόουνς και με 12 συμμετοχές και πέντε γκολ σε διοργανώσεις Παγκοσμίων Κύπελλων πρώτος Αμερικανός. Ιδιαίτερα ικανός στην παροχή τελικών πασών (ασίστ) έδωσε με την εθνική ομάδα 58, επίδοση που παραμένει ακατάρριπτο ρεκόρ κόσμου.

### Μετά την αποχώρησή του

Μετά την οριστική αποχώρησή του από την ενεργό δράση έγινε προπονητής, μέτοχος και διοικητικό στέλεχος του ποδοσφαιρικού σωματείου Σαν Ντιέγκο Λόγιαλ ΣΚ (*San Diego Loyal SC*) και από το 2021 του αγγλικής Λίνκολν Σίτι ΦΚ.

Στατιστικά στοιχεία αγώνων εθνικής ομάδας
-----------------------------------------

| Έτος | Αγώνες | Γκολ | Ασίστ |
| --- | --- | --- | --- |
| 2000 | 1 | 1 | 1 |
| 2001 | 8 | 0 | 1 |
| 2002 | 20 | 6 | 2 |
| 2003 | 15 | 7 | 5 |
| 2004 | 14 | 5 | 6 |
| 2005 | 15 | 6 | 4 |
| 2006 | 11 | 0 | 3 |
| 2007 | 12 | 9 | 4 |
| 2008 | 9 | 3 | 5 |
| 2009 | 15 | 5 | 10 |
| 2010 | 8 | 3 | 3 |
| 2011 | 10 | 1 | 2 |
| 2012 | 6 | 3 | 1 |
| 2013 | 11 | 8 | 8 |
| 2014 | 3 | 0 | 1 |
| Σύνολα | **157** | **57** | **58** |

Πηγές: Accounting Error in Donovan's Favor, RSSSF: Landon Tomothy Donovan

Τίτλοι
------

**Σαν Χοσέ Έρθκουεϊκς**

* Κύπελλο MLS (2) : 2001 , 2003

**Λος Άντζελες Γκάλαξι**

* Κύπελλο MLS (4) : 2005 , 2011 , 2012 , 2014

**Ηνωμένες Πολιτείες**

* Κύπελλο Συνομοσπονδιών FIFA : δεύτερη θέση 2009
* ΚΟΝΚΑΚΑΦ Γκολντ Καπ (4) : 2002 , 2005 , 2007 , 2013
	+ δεύτερη θέση : 2011

Ατομικές διακρίσεις
-------------------

* Καλύτερος νέος ποδοσφαιριστής της χρονιάς  : 2000
* Αμερικανός ποδοσφαιριστής της χρονιάς (4) : 2003 , 2004 , 2009 , 2010
* Βραβείο καλύτερου παίκτη MLS ESPY : 2006 , 2007 , 2009 , 2010 , 2011
* Ομάδα της χρονιάς MLS (7) : 2003 , 2008 , 2009 , 2010 , 2011 , 2012 , 2014
* Καλύτερος παίκτης (Χρυσή Μπάλα) Παγκοσμίου Κυπέλλου FIFA Κ-17 : 1999
* Βραβείο καλύτερου νέου παίκτη Παγκοσμίου Κυπέλλου FIFA : 2002
* Καλύτερος παίκτης του ΚΟΝΚΑΚΑΦ Γκολντ Καπ : 2013
* Καλύτερη ομάδα ΚΟΝΚΑΚΑΦ Γκολντ Καπ (4) : 2002 , 2003 , 2005 , 2013 .
* Κορυφαίος σκόρερ του ΚΟΝΚΑΚΑΦ Γκολντ Καπ (3) : 2003 , 2005 , 2013
* MLS : ο καλύτερος παίκτης όλων των εποχών
* IFFHS Legends

Παραπομπές
----------

1. ↑  «The 25 greatest male US soccer players of all time – interactive». Αρχειοθετήθηκε από το πρωτότυπο στις 24 Οκτωβρίου 2022. Ανακτήθηκε στις 17 Αυγούστου 2021.
2. 1 2  «ESPN Adds Landon Donovan to 2014 FIFA World Cup Roster». Αρχειοθετήθηκε από το πρωτότυπο στις 28 Ιανουαρίου 2022. Ανακτήθηκε στις 17 Αυγούστου 2021.
3. ↑  «Landon Donovan: Revisiting MLS Legend's Bundesliga Failure». Αρχειοθετήθηκε από το πρωτότυπο στις 5 Ιουνίου 2018. Ανακτήθηκε στις 17 Αυγούστου 2021.
4. 1 2 3 4  «Landon Donovan». Ανακτήθηκε στις 8 Οκτωβρίου 2023.
5. 1 2  «Bayern Munich's American». Αρχειοθετήθηκε από το πρωτότυπο στις 4 Μαρτίου 2021. Ανακτήθηκε στις 17 Αυγούστου 2021.
6. ↑  «On this day 2005: Landon Donovan makes his LA Galaxy debut». Ανακτήθηκε στις 17 Αυγούστου 2021.
7. 1 2  «Landon Donovan named coach of USL side San Diego Loyal». Ανακτήθηκε στις 17 Αυγούστου 2021.
8. 1 2  «Ο άνθρωπος που απέδειξε πως στην Αμερική υπάρχει ποδόσφαιρο». Αρχειοθετήθηκε από το πρωτότυπο στις 8 Οκτωβρίου 2023. Ανακτήθηκε στις 17 Αυγούστου 2021.
9. 1 2 3  «Landon Donovan». Ανακτήθηκε στις 17 Αυγούστου 2021.
10. ↑  «Major League Soccer renames MVP award to honor Landon Donovan». Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 4 Μαρτίου 2016.
11. 1 2  «People Tend To Forget That Landon Donovan Was Fun As Hell With Everton». Αρχειοθετήθηκε από το πρωτότυπο στις 22 Μαΐου 2022. Ανακτήθηκε στις 17 Αυγούστου 2021.
12. ↑  «*TIME* : Landon Donovan Retires a Champion as Galaxy Win MLS Cup». Αρχειοθετήθηκε από το πρωτότυπο στις 28 Μαρτίου 2023. Ανακτήθηκε στις 17 Αυγούστου 2021.
13. 1 2  «Landon Donovan». Ανακτήθηκε στις 8 Οκτωβρίου 2023.
14. ↑  «What Is an Assist in Football?». Αρχειοθετήθηκε από το πρωτότυπο στις 14 Νοεμβρίου 2023. Ανακτήθηκε στις 14 Νοεμβρίου 2023.
15. 1 2 3  «Landon Timothy Donovan - Century of International Appearances». Ανακτήθηκε στις 17 Αυγούστου 2021.
16. 1 2  «Encyclopædia Britannica : Landon Donovan». Ανακτήθηκε στις 17 Αυγούστου 2021.
17. ↑  «World Cup Best Young Player». Ανακτήθηκε στις 5 Φεβρουαρίου 2023.
18. ↑  «The Gold Cup records that Landon Donovan holds and nobody can achieve». Ανακτήθηκε στις 15 Οκτωβρίου 2023.
19. 1 2  «United States' Donovan Retires as Nation's All-Time Leader in Goals and Assists». Ανακτήθηκε στις 8 Οκτωβρίου 2023.
20. 1 2  «*The New York Times* : Landon Donovan: Time to Re-evaluate U.S. Soccer». Αρχειοθετήθηκε από το πρωτότυπο στις 17 Απριλίου 2022.
21. ↑  «Goalscoring for USA National Team». Ανακτήθηκε στις 17 Αυγούστου 2021.
22. ↑  «Neymar Ties International Assists Record Set By Landon Donovan». Αρχειοθετήθηκε από το πρωτότυπο στις 13 Οκτωβρίου 2023. Ανακτήθηκε στις 13 Οκτωβρίου 2023.
23. ↑  «MLS legend Landon Donovan joins English third tier side as strategic adviser». Ανακτήθηκε στις 17 Αυγούστου 2021.

Δείτε επίσης
------------

* Κατάλογος ποδοσφαιριστών ανδρών με 150 ή περισσότερες διεθνείς συμμετοχές
* Κατάλογος ποδοσφαιριστών ανδρών με 50 ή περισσότερα διεθνή γκολ
* Κατάλογος κορυφαίων διεθνών σκόρερ ποδοσφαίρου ανδρών ανά χώρα

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Λάντον Ντόνοβαν** |


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 51088926
* LCCN: n2004155469
* ISNI: 0000 0004 4883 3423

 |

 |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |